P6_TA(2004)0023

Gruusia

Euroopa Parlamendi resolutsioon Gruusia kohta

Euroopa Parlament,

- võttes arvesse 1999. aastal jõustunud partnerlus- ja koostöölepingut, mis on sõlmitud ühelt poolt Euroopa ühenduste ja nende liikmesriikide ja teiselt poolt Gruusia vahel [1];

- võttes arvesse oma varasemaid resolutsioone suhete kohta selle regiooni riikidega, eriti 26. veebruari 2004. aasta soovitust nõukogule ELi Taga-Kaukaasia poliitika kohta [2];

- võttes arvesse ELi kujunevat laiema Euroopa naabruspoliitikat, mille raames käsitletakse ka seda regiooni, ja regiooni riikide poolt sõnastatud pikaajalist eesmärki osaleda täiel määral Euroopa lõimumises ja koostöös;

- võttes arvesse kodukorra artikli 103 lõiget 4;

A. tervitades jätkuvaid poliitilisi ja majandusreforme, meetmeid tugevate ja efektiivsete demokraatlike institutsioonide loomiseks ning valitsuse tehtud pingutusi võitluses ulatusliku korruptsiooniga, luues sellega rahumeelse ja õitsva Gruusia, mis suudaks anda oma panuse regiooni ja terve Euroopa stabiilsusesse;

B. mõistes hukka hiljutised vägivallapuhangud Lõuna-Osseetias ja vägivalla eskaleerumise, mis on põhjustanud surma, vigastusi ja tõsiseid materiaalseid kahjusid;

C. arvestades, et konfliktide lahendamise takerdumine Abhaasias ja Lõuna-Osseetias takistab Gruusia arengut;

D. arvestades, et Euroopa Liit peab suurendama oma toetust jätkuvate konfliktide lahendamiseks tehtavatele pingutustele Gruusias ja Taga-Kaukaasia regioonis koostöös Euroopa Julgeoleku- ja Koostööorganisatsiooni (OSCE) ning teiste osalejatega;

E. arvestades, et Abhaasias 3. oktoobril 2004 toimunud "presidendivalimised" tuleb lugeda ebaseaduslikeks ja seoses Abhaasia lõplikku staatust käsitleva kokkuleppe puudumisega vastuvõetamatuteks; arvestades, et valimised viidi läbi 115000-liikmelise valijaskonnaga, samas kui üle 300000 grusiini ei saanud valimistel osaleda seoses nende väljaajamisega nende selles regioonis asuvatest kodudest;

F. mõistes hukka hiljutised Venemaa võimuorganite avaldused ennetavate löökide kasutamise võimalikkuse kohta Taga-Kaukaasias seoses Venemaa julgeolekudoktriiniga ja rõhutades asendamatut rolli, mida Venemaa peaks toimuvate konfliktide lahendamisel mängima;

1. väljendab täielikku toetust Gruusia suveräänsusele ja territoriaalsele terviklikkusele ning kutsub üles pöörama tähelepanu vajadusele lahendada Abhaasia ja Lõuna-Osseetia konflikt eranditult rahumeelsete meetmete abil läbirääkimiste ja kindlustunde loomise kaudu ning austades Gruusia rahvaste õigust määratleda ise oma kultuurilised, sotsiaalsed, majanduslikud ja poliitilised eesmärgid;

2. nõuab, et Gruusia valitsus määratleks Abhaasia ja Lõuna-Osseetia autonoomia suhtes oma kohustused, mis on eeltingimus nii konfliktide rahumeelse lahenduse kui ka üksmeelel põhineva rahvusliku ühendamise saavutamiseks;

3. rõhutab, et konfliktile püsiva lahenduse leidmise eeltingimuseks Lõuna-Osseetia konfliktipiirkonnas on täielik demilitariseerimine, tehes erandi OSCE ühistele rahutagamisjõududele; palub nõukogul toetada OSCE missiooni efektiivsuse edasist parandamist selles regioonis;

4. keeldub tunnustamast Abhaasia ebaseaduslikke "presidendivalimisi" ning kutsub komisjoni ja nõukogu üles väljendama toetust ÜRO poolt korraldatavale läbirääkimisprotsessi intensiivsemaks muutmisele Gruusia- Abhaasia konflikti lahendamiseks;

5. tervitab Euroopa ühise julgeoleku- ja kaitsepoliitika õigusriigi missiooni algust Gruusias; usub, et missioon kujutab endast sammu edasi ELi ja Gruusia suhetes ning tähendab Gruusia jaoks edusamme tihedamate ja efektiivsemate suhete loomisel ELiga ja Euroopa naabruspoliitika eesmärkide jagamisel;

6. kutsub Euroopa Liitu ja selle eesistujariiki üles määrama ELi eriesindajat Taga-Kaukaasias, kellel oleksid kõik vajalikud vahendid oma tegevuse muutmiseks efektiivseks ja nähtavaks, ning otsustavaks tegutsemiseks ELi poliitiliste eesmärkide kindlustamisel regioonis, sealhulgas ka valmisolekuks olla konfliktides vahendajaks;

7. kutsub nõukogu ja komisjoni üles poliitiliste läbirääkimiste abil täielikult kaasama Vene Föderatsiooni stabiilsuse tagamise protsessi ning kutsub Vene Föderatsiooni valitsust üles hoiduma tegevusest, mis võiks rahuprotsessi ohustada; kutsub nõukogu ja komisjoni üles kaasama Gruusia territoriaalse terviklikkuse küsimust Venemaaga partnerlus- ja koostöölepingu raames peetava dialoogi päevakorda;

8. kutsub Vene Föderatsiooni üles kinni pidama 1999. aastal OSCE Istanbuli tippkohtumisel võetud kohustustest vähendada ja välja viia Venemaa Gruusias asuvaid relvajõude ning toetab Gruusia lubadust, mille Gruusia president Saakashvili andis ÜROs, et pärast Vene vägede väljaviimist ei paigutata Gruusiasse välisjõude;

9. kutsub ELi üles aktiivselt osalema algatuste väljatöötamises, mille abil oleks võimalik lahendada regiooni ummikseise;

10. tervitab saavutatud kokkulepet Gruusia peaministri Zurab Zhvania ja Lõuna-Osseetia separatistide liidri Eduard Kokoiti tulevase kohtumise osas; kutsub nõukogu üles sündmusi hoolikalt jälgima, tehes jõupingutusi dialoogi lihtsustamiseks ja pingeliste olukordade eskaleerumise vältimiseks;

11. teeb parlamendi presidendile ülesandeks edastada käesolev resolutsioon nõukogule, komisjonile, eesistujariigile, ÜRO peasekretärile, Euroopa Julgeoleku- ja Koostööorganisatsioonile, NATO peasekretärile, Gruusia presidendile ja parlamendile ning Lõuna-Osseetia ja Abhaasia de facto võimuorganitele.

[1] EÜT L 205, 4.8.1999, lk 1.

[2] P5_TA(2004)0122.

--------------------------------------------------